VSRS sklep VIII R 19/2014
Datum: 2014-12-09T01:00:00.000+01:00
ecli: ECLI:SI:VSRS:2014:VIII.R.19.2014
sodisce: Vrhovno sodišče
oddelek: Delovno-socialni oddelek
podrocje: CIVILNO PROCESNO PRAVO
institut: spor o pravicah in obveznostih iz razmerij med delavcem in delodajalcem - stvarna pristojnost - spor o pristojnosti

## Jedro

Glede na kompetenčno dejansko stanje (spor o pravicah in obveznostih iz razmerij med delavcem in delodajalcem) gre za spor, za rešitev katerega je po določbah 5. člena ZDSS-1 pristojno delovno sodišče v individualnem delovnem sporu.

## Izrek

Za odločanje v tem sporu je pristojno Delovno sodišče v Celju.

## Obrazložitev

1. Tožeča stranka je pri Okrajnem sodišču v Ljubljani, Centralnem oddelku za verodostojno listino, vložila predlog za izvršbo zaradi izterjave 500,00 EUR. Sodišče je izdalo sklep o izvršbi, ki pa je bil na ugovor tožene stranke razveljavljen, pri čemer je sodišče odločilo, da bo o zahtevku odločalo Okrajno sodišče v Šmarju pri Jelšah. To sodišče pa meni, da gre za spor med delavcem in delodajalcem, saj tožeča stranka terja plačilo zahtevanega zneska po pogodbi o zaposlitvi. Za tovrstne spore pa je pristojno delovno sodišče in je zato napačna ocena Okrajnega sodišča v Ljubljani, da je za odločitev pristojno redno sodišče. 2. Predlog je utemeljen.

3. V tej zadevi sicer še ni spora o pristojnosti med rednim in delovnim sodiščem. Ne glede na to pa je jasno tudi, da gre glede na kompetenčno dejansko stanje očitno za spor, za rešitev katerega je po določbah 5. člena Zakona o delovnih in socialnih sodiščih (v nadaljevanju ZDSS-1) pristojno delovno sodišče v individualnem delovnem sporu. Gre za spor o pravicah in obveznostih iz razmerij med delavcem in delodajalcem (točka b) prvega odstavka 5. člena ZDSS-1).

4. Glede na navedeno je, ob upoštevanju določb 24. in 25. člena Zakona o pravdnem postopku (v nadaljevanju ZPP) v zvezi z 19. členom ZDSS-1, ter 1. člena ZPP, Vrhovno sodišče sklenilo, da je za odločanje v tem sporu stvarno pristojno delovno sodišče.